Þingræður haldnar á Alþingi Íslendinga



Það er að vísu freistandi að hafa eftirmæli um þessa löggjöf, en þar sem augljóst virðist, að hún stendur í vegi fyrir því, að hægt sé að hefja samninga til að koma á nauðsynlegum vinnufriði, vil ég skjóta því til hæstv. forseta, hvort ekki sé hægt að fá afbrigði til þess að afgreiða þetta mál nú á sem skemmstum tíma. Í þeirri von, að aðrir flokkar vilji fallast á þessa uppástungu, þarf ég ekki að segja meira.



Ég get tekið undir orð hv. síðasta ræðumanns, að það væri freistandi að gera að umræðuefni afnám þessara l., en eins og lýst hefur verið yfir af Framsfl., vill hann ekki tefja það, að meiri hl. þingsins geti komið fram vilja sínum í þessu máli, og mun því ekki ræða það eða óska eftir, að því verði vísað til n. Ég vil því vísa til þess, sem af flokksins hálfu hefur verið borið fram í Ed. og í útvarpsumr. hér í d. Við erum reiðubúnir að stuðla að því, að þetta geti orðið að l. í dag, ef forseta er það áhugamál.

Forseti (EmJ) : Hæstv. forsrh. er ekki við, en ég kynni betur við, að hann segði álit sitt á, m. k. ef á að afgreiða málið með fyllstu afbrigðum, en ráðh. er væntanlegur á hverri stundu, og vil ég því fresta málinu um stund.

Forsrh. (Ólafur Thors) : Þetta mál hefur verið rætt mjög mikið í Ed. auk þess, sem um það voru efnislegar umr. í útvarpinu s. l. þriðjudag og miðvikudag. Það er því ósk ríkisstj., að afgreiðslu málsins verði hraðað og ekki gefið tilefni til umr. vegna atvinnurekenda og vinnuþega, því að þó að l. séu ekki efnislega til fyrirstöðu samningum, þá eru þau það að forminu til.



Ég vil aðeins lýsa yfir því fyrir hönd Sósfl., að hann vill hraða málinu og mun ekki tefja framgang þess með umr.



Ég vil aðeins taka það fram, að ég mun bera fram brtt. við frv. við 2. umr. þess, og þar sem ég vil ekki tefja málið, þá mun ég bera brtt. fram skriflega og vona, að hæstv. forseti fallist á þá aðferð.



Ég hefði óskað, að hæstv. atvmrh. hefði verið viðstaddur, til þess að geta grennslazt eftir, hvort komið hefði ósk. um það frá hreppsnefnd Eyrarsveitar, að þetta mál væri flutt hér. Ég veit, að þetta er gott mál og að áhugi er fyrir því í héraðinu, en það mun þó vera svo, að slík mál eru flutt á þeim grundvelli, að viðkomandi hreppsnefnd óski eftir því. Þó að það sé þakkarvert, að hæstv. ríkisstj. hefur haft hugsun á því að flytja það, er venjan sú, að þm. kjördæmisins fái eitthvað um það að vita. Ég vona, að málið gangi fram, en ég minnist þess, að þetta mál er búið að vera nokkuð lengi á döfinni, og var upphafsmaður þess Hannes Jónsson dýralæknir fyrir nærri því heilum áratugi. Að ég stóð upp, var bara af eðlilegri forvitni hjá mér sem þm. Snæf.

Atvmrh. (Magnús Jónsson) : Eins og frá var sagt í Ed., er þetta frv. borið fram m. a. vegna eindreginna tilmæla frá viðkomandi hreppsnefnd og samróma vilja allra, sem hlut eiga að máli. Í sambandi við frystihús það, sem verið er að reisa í Grafarnesi, liggur svo á framkvæmdum í þessu máli, að farið var fram á, að sett yrðu brbl. um það. En mér þótti óviðkunnanlegt að gefa út brbl. um hafnargerð, og af því að þing átti að koma saman, lét ég það dragast til þings að hefjast handa í málinu. Til dæmis um það, að um enga hálfvelgju er að ræða af hendi stj., get ég skýrt frá því, að það er þegar greitt nokkurt fé, sem fjvn. mælti með, og framkvæmdir eru þegar byrjaðar. Að ekki var ráðgazt sérstaklega við núv. hv. þm. Snæf., er af því, að málið var á döfinni, áður en vitað var, hver yrði þm. Snæf. Frv. er í alveg sama formi og hin mörgu hafnarl., sem hafa verið sett á síðari árum, og vona ég og óska, að það fái afgreiðslu á þessu þingi. Ég hygg, að hægt yrði að komast hjá því að setja málið í n. Mig minnir, að hliðstæð hafnarl. hafi stundum gengið fram án n. Það var gaumgæfilega athugað í sjútvn. Ed.



Ég vil aðeins geta þess, að ég er þakklátur ríkisstj. fyrir að hafa greitt fyrir þessu máli, og mér er vel kunnugt um, að það á fullan rétt á sér og er aðkallandi. Ég vil því taka undir það með hæstv. ráðh., að málið fái að ganga fram án þess að fara í n., því að ekki er víst, að þingið standi marga daga enn. Margt er það, sem ekki verður hægt að byrja á í haust og verkfræðingar vilja ekki láta hefja undir veturinn, en ýmiss konar undirbúningur á að geta farið fram.



Ég vil taka undir það, að þetta frv. fái að ganga fram án n. og sem fyrst. Hæstv. atvmrh. hefur skýrt málið, og ég hafði ekki ætlað að kveðja mér hljóðs, en vildi aðeins leiðrétta það, að Hannes Jónsson sé upphafsmaður þessa máls. Hann mun hafa átt landsvæði á þeim slóðum, sem um er að ræða, en það var áður en hann eignaðist það landsvæði, að byrjað var að hugsa til hafnarbóta. Málið lá fyrir fjvn. á síðasta þingi. Þá átti hv. þm. Snæf. (BjBj) sæti hér, svo að hann þarf ekki að kvarta undan því, að hann hafi ekkert fengið um málið að vita. - Að ekki hafi þýðingu að afgreiða málið undir veturinn, er sagt af ókunnugleika, því að margt má gera í sumar. Hv. þm. sárnaði, að hann hafði ekki verið beðinn að flytja frv., en ég hygg, að forgöngumenn málsins hafi talið tryggara að snúa sér til ríkisstj., og það vænti ég, að hv. þm. skilji.

Gísli Guðmundsson : Ég geri ráð fyrir, að hér sé um gott mál að ræða. Mér er kunnugt um, að menn hafa alllengi haft áhuga á, að gerðar yrðu hafnarbætur við Grundarfjörð. - Mér finnst óþarfi að geta ekki þolað það, að nafn Hannesar Jónssonar sé nefnt réttilega í sambandi við þetta mál. Það er rétt, að fyrir 10 árum beitti Hannes Jónsson sér fyrir því, að hafnarbætur gætu komið þarna, og þá var byrjað á bátabryggju við Grundarfjörð. Það er óvanaleg meðferð, að ríkisstj. flytji frv. um einstök hafnarl., en hæstv. atvmrh. gerði grein fyrir, hvernig á því stendur í þetta skipti, og í sambandi við það vil ég spyrja ráðh., hvernig hann mundi taka í það, ef hafnarstjórnir, sem staðið hefðu í framkvæmdum, færu fram á, að auknir væru tekjumöguleikar þeirra. Útgjöld hafnarsjóða hafa stóraukizt síðan stríðið hófst. Ég vil nota þetta tækifæri til að spyrja hæstv. ráðh., hvaða stefnu hann vilji fylgja í slíku og hvernig hann tæki í það, ef farið væri fram á hækkun hafnargjalda. Ég vona, að frv. nái fram að ganga, en finnst, að það ætti að fara til sjútvn. til athugunar.